
NOTE
	fra:
	Rådet

	til:
	Det Europæiske Råd

	Vedr.:
	Strategisk EU-partnerskab med Middelhavslandene og Mellemøsten
–
Interimsrapport


I forlængelse af mandatet fra Det Europæiske Råds møde den 17.-18. juni 2004 har Rådet udarbejdet en interimsrapport om det strategiske EU-partnerskab med Middelhavslandene og Mellemøsten, jf. bilaget, som det hermed forelægger Det Europæiske Råd til godkendelse.
________________________

BILAG

Strategisk EU-partnerskab med Middelhavslandene og Mellemøsten

Interimsrapport

· INDLEDNING
Rapporten fra det irske formandskab/generalsekretæren/den højtstående repræsentant for den fælles udenrigs- og sikkerhedspolitik og Kommissionen vedrørende det strategiske EU-partnerskab med Middelhavslandene og Mellemøsten, der udgør et sammenhængende grundlag for EU's politik over for de pågældende lande, idet den fastlægger principper og overordnede målsætninger, blev vedtaget på Det Europæiske Råds møde i juni 2004.

Formålet med dette strategiske partnerskab er at fremme opbygningen af et fælles område med fred, velstand og fremgang i Middelhavslandene og Mellemøsten. De vigtigste principper for indsatsen omfatter især begreberne partnerskab og fælles ejerskab samt det forhold, at reformerne kun kan lykkes, hvis de fremmes og støttes af de pågældende landes regeringer og civilsamfund og ikke påtvinges udefra. Differentieringen mellem lande og regioner, deres specifikke træk og deres behov er således en væsentlig faktor ved denne tilgang.

På grundlag af partnerskab og dialog og i erkendelse af forskelligartetheden vil EU arbejde på at fremme politiske reformer, demokrati og menneskerettigheder, anspore til handelssamarbejde og økonomisk samarbejde, økonomisk liberalisering og personlig kontaktskabelse, fremme forebyggelse og bilæggelse af konflikter i Middelhavslandene og Mellemøsten og finde frem til foranstaltninger til bekæmpelse af terrorisme og udbredelse af masseødelæggelsesvåben.

En retfærdig, varig og samlet fred i Mellemøsten er et centralt punkt i EU's politik. EU opfordrer indtrængende til, at køreplanen iværksættes, og vil gøre alt, hvad der står i dets magt for at fremme fred og sikkerhed i Mellemøsten, både på kort og mellemlangt sigt og i et bredere politisk perspektiv. I den forbindelse skal der erindres om, at det ikke er en betingelse for at indlede reformer, at

man er nået længere med en løsning på den israelsk-arabiske konflikt, lige som det omvendte heller ikke er tilfældet.

Det strategiske EU-partnerskab med Middelhavslandene og Mellemøsten er ikke en særskilt proces, men summen af forskellige EU-instrumenter og -politikker. Som Det Europæiske Råd bekræftede i december 2004, er Barcelona-processen, der styrkes af den europæiske naboskabspolitik, i denne forbindelse det centrale instrument for partnerskab, samarbejde og dialog med Middelhavslandene.

EU vil også fortsat virke for en styrkelse af sine forbindelser med de lande, der er medlem af Golfens Samarbejdsråd (GCC) og andre lande i Mellemøsten ved at arbejde på en snarlig indgåelse af en frihandelsaftale mellem EU og GCC samt styrkelse af det politiske samarbejde med GCC, dets medlemslande og Irak, Iran og Yemen.

· HOVEDAFSNIT

Det Europæiske Råd i juni 2004 anmodede formandskabet, Kommissionen og Generalsekretariatet for Rådet om at forelægge en første rapport i juni 2005 om det strategiske partnerskabs fremskridt og fremtidige retning. 

Rapporten behandler i to afsnit Middelhavslandene og landene øst for Jordan.

For hvert afsnits vedkommende omtaler rapporten de opnåede fremskridt og fastlægger retningslinjer for fremtiden. Rapporten skal ikke forestille at være udtømmende, men sigter snarere imod at fremhæve de generelle træk i udviklingen, der har gjort sig gældende i det forløbne år.

I.
Middelhavslandene

Fremskridt

På Euro-Middelhavs-mødet i Haag den 29. - 30. november 2004 besluttede ministrene at erklære 2005 for "Middelhavsår" for at give EU's samarbejde med Middelhavslandene øget synlighed.

Euro-Middelhavs-partnerskabet, støttet af den europæiske naboskabspolitik er og bliver det bærende element i den struktur, der udgør rammen om EU's forbindelser med Middelhavslandene.

Følgende fremskridt i Euro-Middelhavs-samarbejdet kan fremhæves:

–
Oprettelsen af Den Parlamentariske Forsamling for Euro-Middelhavs-partnerskabet, der hilses som et bidrag til det demokratiske samarbejde mellem Middelhavets to bredder og et vellykket eksempel på politikken med fælles ansvar og ejerskab. Den parlamentariske forsamling har nedsat tre udvalg, og der blev holdt et første plenarmøde fra den 12. - 15. marts 2005 i Kairo med gode resultater.

–
Den officielle indvielse af Anna Lindh-fonden (18. - 20. april 2005): denne fonds hovedformål er at fremme dialogen mellem kulturerne og samfundene og at bidrage til Barcelona-processens synlighed gennem intellektuel og kulturel udveksling, idet den skal fungere som et overordnet netværk og styrke civilsamfundets rolle. Unge er blevet udpeget til at være fondens målgruppe. Dens geografiske placering i et partnerland indebærer en stor symbolværdi, der fremmer hele civilsamfundets deltagelse i partnerskabet.

–
Oprettelsen af den ikke-statslige platform Euromed i forbindelse med det Det Civile Euro-Middelhavs-forum, der blev afholdt den 1. - 3. april 2005 i Luxembourg.

–
Uddybelsen af dialogen og samarbejdet med Middelhavspartnerne på det europæiske sikkerheds- og forsvarspolitiske område gennem en styrkelse af informationsudvekslingen og iværksættelse af fælles civilbeskyttelsesprogrammer.

–
Samarbejdet på grundlag af internationale forpligtelser, der skal føre til konkrete aktiviteter til bekæmpelse af terrorisme.

–
EU-formandskabernes øgede antal konsultationer med partnerlandene for at sikre, at udarbejdelsen af konklusionerne fra ministermøderne kommer til at udgøre en gennemsigtig og konstruktiv proces, som EU og Middelhavspartnerne gennemfører i fællesskab. I den forbindelse blev de første samstemmende konklusioner, der blev godkendt af alle medlemmerne af partnerskabet, vedtaget på den syvende Euro-Middelhavs-konference i Luxembourg den 
30. - 31. maj 2005.
Alle associationsaftalerne er færdigforhandlet, og de fleste af dem er allerede trådt i kraft. Tyrkiet har som kandidatland en særlig status. Agadir-aftalen, der blev underskrevet i februar 2004, er blevet ratificeret af tre af de fire signatarer. Handelsministrenes Euro-Middelhavs-møde i Istanbul har bekræftet, hvor vigtigt det er, at den paneuropæiske kumulation af oprindelsesreglerne iværksættes hurtigt. Industriministrenes Euro-Middelhavs-møde i Caserta har bevirket fremskridt i Euro-Middelhavs-industrisamarbejdet, navnlig gennem vedtagelse af Euromed-chartret for små og mellemstore virksomheder.

I det forløbne år er der gjort betydelige fremskridt inden for den europæiske naboskabspolitik. En første række handlingsplaner er blevet udformet med godt resultat, og der er indledt konsultationer om udarbejdelse af en ny række handlingsplaner med de andre Middelhavspartnere.

Handlingsplanernes indhold med hensyn til menneskerettigheder, demokratisering, god regeringsførelse og styrkelse af retssamfundet bør fremhæves. Iværksættelsen af handlingsplanerne vil bevirke, at de institutionelle forbindelser mellem EU og Middelhavspartnerne intensiveres, især gennem møder i tema- og sektorudvalg. Der skal i denne sammenhæng erindres om, at sådanne handlingsplaner allerede er blevet udarbejdet med Den Palæstinensiske Myndighed, Israel, Jordan, Marokko og Tunesien.

Migranternes indvandring og integration i samfundet er et centralt element i Euro-Middelhavs-partnerskabet.

A.
Retningslinjer for fremtiden

Udenrigsministrenes 7. Euro-Middelhavskonference, der afholdtes den 30. - 31. maj i Luxembourg, godkendte resultaterne af arbejdet med at gøre status og udarbejde nye retningslinjer samt udformningen af klare og målrettede henstillinger vedrørende partnerskabets fremtid.

Tiårsdagen for Barcelona-erklæringen tjener til at styrke og sætte ny gang i Euro-Middelhavs-processen. Med henblik herpå har Kommissionen i en meddelelse til Rådet og Europa-Parlamentet den 12. april 2005 foreslået en række hovedlinjer og andre retningslinjer sammen med et femårigt handlingsprogram.

Den europæiske naboskabspolitik, herunder aktionsplaner, der skal forhandles med Ægypten og Libanon, er et synligt bevis på EU's vilje til fortsat at styrke sit engagement i Middelhavslandene og hjælpe landene i dette område til at opnå en høj grad af økonomisk integration og til at udbygge deres politiske samarbejde. EU ser gerne, at handlingsplanerne kommer til at udgøre en solid platform, der åbner mulighed for at komme videre ad denne vej i alle parters interesse og i overensstemmelse med fælles strategiske prioriteter.

Libyen
Libyen har for øjeblikket observatørstatus i Barcelona-processen. I overensstemmelse med de konklusioner fra Rådet (almindelige anliggender og eksterne forbindelser), der blev vedtaget i oktober 2004, er EU blevet enigt om at iværksætte en engagementspolitik med Libyen. Libyens fuldstændige integration i Barcelona-processen er det overordnede mål for dette engagement. Deltagelse i processen og yderligere fremskridt imod en associeringsaftale afhænger af Libyens vilje til fuldt ud og betingelsesløst at acceptere Barcelona-erklæringen og Barcelona-regelsættet. Konsultationerne herom og om andre uafklarede spørgsmål fortsætter.

Mauretanien

Mauretanien er medlem af Den Arabiske Liga og Den Arabiske Maghreb-Union. Det er integrerende del af dialogen mellem EU og Afrika og er medlem af AVS.

II.
Landene øst for Jordan
De opnåede fremskridt

Selv om der i form af Barcelona-processen og den europæiske naboskabspolitik er instrumenter til iværksættelse af det strategiske partnerskab for Middelhavslandene, må man konstatere, at EU's forbindelser med Golfstaterne, Iran, Irak og Yemen er mindre udviklede, og at iværksættelse af det strategiske partnerskab med denne region derfor kræver en ekstra indsats.

· Golfens Samarbejdsråd (GCC) og dets medlemsstater

Under det nederlandske og det luxembourgske formandskab har EU flere gange (konsultationer på missionschefniveau, det luxembourgske formandskabs rundrejse i Golfstaterne fra den 2.- 8. februar 2005, møde i Det Fælles Udvalg EU-GCC den 8. marts 2005, møde mellem regionaldirektørerne for EU-GCC den 9. marts 2005) haft drøftelser om det strategiske partnerskab med Golfens Samarbejdsråds medlemsstater.

Drøftelserne og arbejdet under det nederlandske formandskab har givet anledning til at udarbejde en nyttig status over EU-medlemsstaternes forskellige aktiviteter i regionens lande. Den indsats, der er gjort under det nederlandske og luxembourgske formandskab, har desuden øget EU's forståelse for regionens behov og de eksisterende samarbejdsmuligheder.

Siden vedtagelsen af det strategiske partnerskab i juni 2004 kan der på begge sider konstateres et stærkere engagement i samarbejdet om terrorismebekæmpelse, idet der f.eks. kan henvises til afholdelsen af det andet, meget udbytterige EU-GCC-seminar om bekæmpelse af finansiering af terrorisme den 5. - 6. marts 2005 i Abou Dhabi. På mødet mellem regionaldirektørerne og ministermødet mellem EU og GCC i Manama den 5. april 2005 havde de to parter også en indledende drøftelse om muligheden for en dialog om sikkerheden i regionen. 

EU har opmærksomt fulgt udviklingen med hensyn til forfatningsprocesser i regionen og fremme af menneskerettighederne. Desuden har EU med stor interesse fulgt de seminarer, der blev afholdt af GCC i marts 2005 i Bruxelles om terrorisme, kvindens rolle og investeringer ("GCC days").

Der kan ligeledes konstateres fremskridt i forhandlingerne om en frihandelsaftale mellem EU og GCC. Desuden har de to parter på ministermødet i Bahrain fornyet deres tilsagn om at gå videre i de kommende måneder med henblik på en hurtig afslutning af forhandlingerne.

Det fremgår af det 15. fælles rådsmøde og EU-GCC-ministermødet den 5. april 2005, at indholdet af det strategiske partnerskab ikke er tilstrækkeligt klart for GCC, og at det til en vis grad synes at stride mod den kortsigtede prioritering, der fremgår af den frihandelsesaftale, der er indgået mellem EU og GCC. Det blev konkluderet, at en hurtig indgåelse af frihandelsaftalen vil være et væsentligt skridt på vejen til en udbygning af forbindelserne mellem GCC og EU. Desuden skal den gensidige høringsproces fortsat udgøre 

hovedhjørnestenen i det strategiske partnerskab, således at parterne sammen kan udforske alle mulighederne for en styrkelse af forbindelserne mellem EU og GCC.

EU bør derfor fortsætte sine bestræbelser på at styrke forbindelserne mellem GCC og dets medlemsstater og sikre, at dets aktiviteter i området bidrager til en styrkelse af den politiske dagsorden, som EU har sat sig.

· Yemen

Med hensyn til Yemen afholdtes der den 6. juli 2004 i Bruxelles et første møde som led i den politiske dialog mellem EU og Yemen, medens det 12. møde i det fælles samarbejdsudvalg mellem EU og Yemen blev holdt den 20. januar 2005. Det strategiske partnerskab blev behandlet på begge møder og blev positivt modtaget. Yemen, der i øjeblikket, gennemgår en reformproces på både det politiske og det økonomiske område, har udvist åbenhed og villighed til at drøfte forholdene og slå ind på en reformkurs.

Retningslinjer for fremtiden
· Golfens Samarbejdsråd (GCC) og dets medlemsstater

–
EU bør videreføre informations- og konsultationsprocessen som led i vores repræsentanters regelmæssige kontakter på stedet og gennem besøg i regionen både på politisk og officielt plan. Desuden skal EU sørge for at fremme en mere struktureret og regelmæssig dialog på bilateralt og regionalt plan. EU's medlemsstater og Kommissionen skal fortsat integrere den europæiske politiks hovedmål i deres kontakter og besøg. 

–
På det politiske, økonomiske og sociale område skal EU fortsat udvikle en åben dialog med GCC og dets medlemsstater med henblik på at indkredse aktivitetssfærerne for et fremtidigt, styrket og struktureret samarbejde på grundlag af drøftelserne under bl.a. det irske og det nederlandske formandskab.

–
Det samarbejde, der allerede er indledt om terrorismebekæmpelse, bør videreføres.

–
Samarbejdsmulighederne på sikkerhedsområdet, herunder muligheden for at afholde et seminar om sikkerheden i regionen, bør udforskes yderligere.

–
Muligheden for at føre en dialog og samarbejde om menneskerettighederne bør undersøges nærmere. I denne sammenhæng bør det desuden nævnes, at der er i flere Golfstater er oprettet ong'er sui generis, der har til opgave at overvåge overholdelse af menneskerettighederne og iværksættelse af FN-konventioner.

–
EU bør først og fremmest fortsat virke for en hurtig afslutning af forhandlingerne om en frihandelsaftale, om muligt inden årets udgang. Den økonomiske dialog bør ligeledes uddybes. Ud over indgåelse af en frihandelsaftale kunne man overveje en styrkelse af samarbejdet inden for handel og økonomi samt på andre områder (f.eks. miljø).

· Yemen

–
Den politiske dialog, der blev indledt i juli 2004, vil blive videreført med henblik på at uddybe udvekslingen af synspunkter om spørgsmål af fælles interesse.

–
EU vil sørge for at finde frem til nye muligheder for at støtte de politiske og økonomiske reformbestræbelser i Yemen.

–
EU vil fortsat bestræbe sig på at fremme Yemens integration i den regionale og internationale sammenhæng.

–
EU vil fortsat fremme den demokratiske proces og respekt for menneskerettighederne i Yemen.

Iran
Efter Paris-aftalen fra november 2004 har EU indledt en politik, der sigter mod et fornyet engagement med Iran. Sideløbende med Tysklands, Frankrigs og Det Forenede Kongeriges bestræbelser, der støttes af GS/HR, er der under det luxembourgske formandskab sat fornyet gang i forhandlingerne om en handels- og samarbejdsaftale samt en aftale om politisk dialog, og det er også blevet besluttet at fortsætte drøftelserne som led i den globale dialog. Med hensyn til dialogen mellem EU og Iran om menneskerettighederne rejste en trojka-mission til Teheran den 27. april 2005 i overensstemmelse med konklusionerne fra samlingen i Rådet (almindelige anliggender og eksterne forbindelser) i oktober 2004.

Irak

EU bekræftede sit tilsagn om at støtte det irakiske folk og sin vilje til at arbejde sammen med overgangsnationalforsamlingen og den irakiske overgangsregering, der er resultat af valget. EU vil fortsætte gennemførelsen af det fuldstændige bistandsprogram, der blev forelagt Irak den 5. november 2004 og i forbindelse med konklusionerne fra samlingen i Rådet (almindelige anliggender og eksterne forbindelser) den 21. februar 2005. På grundlag af den irakiske anmodning er EU parat til at yde støtte til såvel forfatningsprocessen i overensstemmelse med resolution 1546 og i fuld samordning med FN, som til afholdelsen af valg. EU er også parat til sammen med overgangsregeringen at skabe en politisk dialog om spørgsmål af fælles interesse. Med henblik herpå er der ved at blive udviklet kontakter mellem EU og Irak, bl.a. på ministerniveau. EU vil bidrage til at mobilisere det internationale samfunds støtte til Irak og støtte overgangsregeringens og den irakiske befolknings forsoningsbestræbelser ved at afholde en international konference den 22. juni 2005 i Bruxelles.

· KONKLUSION
Gennemførelsen af det strategiske partnerskabs mål vil blive videreført på grundlag af principperne om partnerskab og fælles ejerskab. For at kunne realisere disse mål har en grundig informations- og konsultationsproces med partnerlandene vist sig at være nødvendig for i fællesskab at kunne fastlægge hovedlinjerne for samarbejdet.

Denne informations- og konsultationsproces bør gennemføres ved hjælp af de eksisterende instrumenter. EU er, med henblik på at øge effektiviteten af sin egen politik, rede til at arbejde for, at der skabes sammenhæng med initiativer fra andre eksterne aktører bl.a. USA og FN.

________________________

